偈颂一百零四首
作者：释绍昙
朝代：宋

殿成不必拆，佛生何用打。烧炷兜楼香，共说家私话。以力假人者霸。鸩鸟毛，乌喙药。毒无医，休动著。轻动著，尽大地人，皮肤脱落。大觉无心，九峰饶舌。较短量长，家私漏泄。引惹平人入祸门，金刚脑后抽生铁。丈夫膝下有黄金，争肯与他人作礼。须弥灯王，脚头脚底。妙摄化权，使不辱命。鹤唳东皋，云归乳岭。拄杖子，黑粼皴，困卧壁根，声前唤醒。舞蹈清风两腋生，安闲又入萝窗定。宾主历然，头正尾正。南山灿灿，白石烂烂。觌当面机，瞎人天眼。拄杖子，闻如是语，从定而起，向香积世界，乳窦峰前。转法轮，抟香饭。听之双耳聋，嗅之舌头烂。何似杨岐栗棘蓬，秦时？轹钻。哑，仁义尽从贫处断。雕梁燕语，乔木莺吟。秋田水足，麦岭云深。声色纯真浑声色，无端花擘祖师心。耳无轮，眼无筋。优游子圣外，阆荡拾花针。宿雨初晴，岚光翠滴。瀑泻悬崖，云笼怪石。无位真人，面门出入。净地上不许狼籍。乳窦翠峰，何分彼此。遂府糖霜，口甜心苦。灭却云门一字宗，断崖飞瀑冤难诉。醭醭红尘，炎炎火聚。著脚无踪，翻身有路。去时山色惨愁容，归来幽鸟啼芳树。不涉去来，如何吐露。碧眼黄头总不知，问讯粼皴拄杖子，逢人不得错举。八月秋，何处热，尽大地，一团铁。衲僧家向南北东西，草鞋跟踏得裂，拄杖头挑得折。蓦劄相逢，德山棒，临济喝，百怪千妖，如何计结。恶，邪法难扶，莫说莫说。秋气肃金，秋旸鏖战。林间秋叶片片凋零，砌下秋虫声声凄怨。满眼听不闻，满耳觑不见。听得闻，觑得见，声前句后新罗箭。积癈未苏，连遭荒旱。铁作心肠，也须寸断。山僧自小不喜煎熬，幸遇中秋，何妨赏玩。皓月流辉，觉天云散。倒跨杨岐三脚驴，深村荒草闲行看。光境俱忘，瞎乾坤眼。水牯牛，偏捩拗。酷暑云林，恣情？跳。山前祖父田园，忍见离离荒草。秋风正要及时耕，脱落鞭绳无鼻窍。去住自如，收放在我。牧笛声声送暮霞，故家深入千峰杳。呜咿呜咿，莫教忘却来时道。东篱菊染黄，秋浦茱凝翠。古佛放光明，助发实相义。渊明有眼无筋，错认白衣人至。金风剪剪，玉露团团。故人知此意，笑拍玉阑干。隰州佛放光，远射千峰顶。锦镜冷交辉，瀑花寒斗影。非虚非实，非色非空。举世无人描邈得，只凭这个为流通。花禁冷叶红，草滴虚岚翠。清净卢舍那，全身荆棘里。翳眼药，文武火。用得亲，煨得过。翠岩落尽眉毛眼愈明，乳窦烂却皮肤骨将槁。家丑分明说向谁，握手松根忘汝我。冷地思量，訚訚而笑。曾陷迷魂八阵图，梦中惊入夔门道。大众问讯，侍者烧香。曲录棚上，说黑道黄。七世冤憎同劫会，泥犁拔舌自担当。麟凤出时山总秀，芝阑生处草俱芳。小春才过，冬至相催。光阴驹过隙，须鬓雪成堆。松根石上，槁木寒灰。冻膝拥深霜树叶，禅心清点野桥梅。唤起来打，更莫迟回。蛰龙须奋跃，何待禹门雷。乾非上，坤非下。一画先天，包含八卦。推穷爻象，凶吉不分，说尽系辞，疑难未解。吉凶分，疑难解。阿魏无真，水银无假。统御金轮四十年，拱垂衣化育黎元。万机休罢升遐去，四海无思不断魂。林间衲子，感戴深恩。合掌迎归兜率院，当来成佛补慈尊。三度拂蒿枝，秦时？轹钻。拶得火星飞，结得弓弦断。用尽自己心，瞎却他人眼。千里玄枢错踏翻，神驹十影无羁绊。业风吹上乳窦峰前，点一杯茶向伊道，且缓缓。天巧剪瑶花，六出缤纷落。二祖立腰酸，杨岐嗟项缩。争似火炉头柮榾高烧，纸衾包却暖烘烘。憨睡著，不堕凝寒一色边，错错。复见天地心，举世皆知有。山意冲寒欲放梅，岸容待腊将舒柳。惟有拄杖子，黑粼皴，元依旧。受霜冻不枯，遇阳和不秀。壁角落头，块然拙守。终日谈玄口不开，喷嚏也成狮子吼。大慈苕帚生，倒拈风飒飒。扫尽大地尘，赵州惊吐舌。蓦劄相逢玉乳峰，殷勤为扫寒岩雪。拄杖子，爱客情深，把火助热。卓破苔钱画断云，放出寒梅南枝北枝，一花两花三四花。疏影横溪，暗香浮月，无端尽把春容泄。清不彻恼碎心，广平似铁。道至无难，惟嫌拣择。混俗通真，骑声盖色。近在口皮边，远过河沙国。慈明揭示，借鬼画桃符。雪窦标题，去猊悬白泽。一见便见，迅雷陶壁奋飞梭。拟议寻思，逆浪禹门遭点额。道无可成，法无可说。黄面瞿昙，重重败缺。家丑岂容外泄，刚被儿孙告讦。图形画影与人看，乳窦门风添暖热。彷彷佛佛，一似阆州城南锦屏山，子细看来，却是鹿苑衔花，竺峰积雪。添得时人眼中屑。柳条弓，蒿枝箭，射中虚空成两片。狸奴白牯，雷厉风行。碧眼黄头，星飞电卷，拟搆珠林啮镞机。险。咸淳更号，立见升平。两朝圣化，四海欢声。乳窦家贫开宴，用度非轻。锦云山瀑帽，珠雪瀑悬缨。步步寒花翠结，关关幽鸟琴清。排当不知因底事，大众万福，庆贺元正。寂寞万峰头，佳节成虚度。贫无一盏灯，好有多般事。洞山姜索价太穹，无缝塔入门辨主。厕筹子动地放光，利市官招财满库。不作佛法商量，亦非世谛流布。半夜客船钟，渔火愁眠省。不见老寒山，泪湿吴云冷。幽鸟啼霜月影斜，野桥枫叶翻红锦。击碎重关，枯山未泯。春山青，春水绿，鸟弄笙簧，梅飘香玉。具足清白梵行之相，声色纯真岂容攒簇。听不足，观不足，一会灵山俨未分，断弦须是鸾胶续。坐断白云，万机寝息。黄叶止啼，总不消得。闲倚危阑看瀑花，纵乾坤眼清无极。清无极，自谓太平僧，岂知尧舜力。达磨眼睛，天台骨髓。钩锁连环，提掇不起。提得起，湖头春水绿成纹，竹外清风来未已。天高地厚，水阔山遥。古今常理，何用忉忉。衲僧家，脚跟下一段光明，十日并照，明察秋毫。不拣侯门射策，何须华顶降魔。孤迥迥，冷萧萧，无端翻黑月，魑魅哭连宵。二月十五，瞿昙灭度。足示双趺，胸摩卐字。山愁惨莫云，花泪啼红雨。去年一次，今年一次，明年一次。辄莫明年更明年百千年，年年一次。狼籍涅槃心，此恨凭谁诉。赖有粼皴拄杖子，牢记取。天地不仁，以万物为刍狗。圣人不仁，以百姓为刍狗。拄杖子不仁，以三世诸佛历代祖师四圣六凡为刍狗。化育春阳煦妪前，摧残霜雪凭陵后。截鹤续凫，折衡剖斗。力尽神疲困壁根，笑破他人口。春日晴，春雨足，玉龙怒喷悬崖瀑。花簇簇，锦簇簇，满山桃李嫌粗俗。休捏目，直饶伊向声色堆头。密透重尘，坐卧经行，了无拘束。砒霜未是毒。关雎颂德，樛木垂阴。八荒开寿域，万国奉君心。亘古今为诸佛母，昙花时现觉园春。黄河清，圣人生。体天行健，浚哲文明。率土更新尧舜化，八荒无地著欢声。锦镜浓妆十样花，练拖寒瀑挂苍崖。无宾主句全机露，见得分明眼著砂。依亡妙尽，犹隔天涯。夺取黄梅无底钵，且教卢老去担柴。父豩顽，子恶毒。热血相喷，嗔拳相？。如风吹水自成纹，医得耳聋成瞎秃。冷地思量，笑不成哭。乳峰将底报深冤，捩鼻木。活马骝，百十个。乳窦峰前，追风跳灶。杨岐三脚驴，尽力跂步不前；江西千里驹，奋鬣追踪不到。更饶伊象头檀特，九十六种，见鞭影而行，蹶蹄不少。未奏沙场汗血功，便思嚼啮天闲草。好则甚好，明觉老人笑须绝倒。绿暗红稀，人家翠微。杜鹃啼月，紫燕衔泥。莫春者，浴乎沂，风乎舞雩，咏而归。本是儒家闲戏剧，刚言漏泄祖师机。是不是，非不非，老倒乳峰那得知。松根憨睡足，闲把瘦藤戏，侍者无事相随。万本青松，后人标榜。临济儿孙，当机不让。千古清凉树荫人，法门梁栋真堪赏。初莫学黄梅道者，贪传破钵盂，连累周家女。无地著浑身空惆怅，丛林难免无根谤。仙苑蟠桃不老春，三千年实荐芳新。锡开王母瑶池宴，满簇金盘寿圣人。虽云绝品，未足为珍。幸有菩提真妙果，年年同献佛生辰。无忧树下风如箭，九龙吐出水含毒。涓滴沾身痛入心。霎时吹面刀剜肉。不知悉达为何因，才出母胎罹此酷。后代儿孙忍见渠，一年一度香汤浴。我今灌沐诸如来，净智庄严功德聚，只恐不是玉。闻道金轮出母胎，尽河沙界扫氛埃。想应新整乾坤手，多带尧风舜日来。普天率土，寿域宏开。林下野人何祝献，一茎草上玉楼台。百二十日夏，今朝始发头。饭抄云子白，羹煮菜香浮。未问寒山子，先看水牯牛。山前千顷地，信脚踏翻休。一口吸西江，赤土涂牛奶。荡尽圣凡情，犹欠这一解。丹霞马祖，眼见如盲，灵照庞婆，口说如哑。蓦劄相逢露一机，惊翻岩瀑苍龙挂。虽然斫额望乡关，前头大有路在。玉版阿师，锦绷稚子。颖脱丛林，头角呈露。参透油煎石磉盘，饱经鳌炼翻身去。塞断咽喉，更须吞吐。毗耶未识香来处。箨包角黍，茶点菖蒲。香浮毛孔，清透肌肤。肱枕藜床心醉月，驱邪何用挂神符。汨罗人去远，还有独醒无。云收麦垄，水足秋田。茧缲白雪，莺弄朱弦。无象太平还有象，蒉桴土鼓乐尧年。谁知声色里，心印是渠传。活衲僧，生铁铸。吐出铁心肝，挂起铁面具。蚊子上铁牛，无你啖啄处。素纨摇月，碧帐含烟。或放或收皆在我，长伸两脚放憨眠。灼然如是，天地相悬。开眼不知天大晓，阎家催索水浆钱。一湖横陈，七峰环绕。妙转玄枢，死生关破。去何有偈，流水渡百滩，来本无言，疾风号万窍。更问如何与若何，珍重便行。髑髅前失照，断猿哭月千林晓。薄福住山，百无所取。何以表勤，惟诚为主。祈晴便得晴，祈雨便得雨。乳窦相从几弟兄，忘形骸外又忘情。炊香好甑和箩饭，鼠粪无端污却羹。邻僧扣齿，诉不平声。折箸何妨挑剔去，壁根不到碍人行。虚空包不包，大地坏不坏。行脚不遇人，出语无赖聊。谩言密室不通风，湿纸如何裹大虫。巴南巴西，水流巴字。古篆分明，心画显著。游泳江湖四十年，与世同波无彼此。朅来千丈岩前路，截流机透险崖句，辨龙蛇眼明今古。何侣老赵州，略彴桥头，滴水丈波。吃茶去。社燕催归，宾鸿欲返。雪点白蘋洲，锦铺红蓼岸。灵山话月，曹溪指月。玉乳峰前，相呼看月。纵饶光透十虚，未免成第二月。诸人要见真月么，非暗非明，非圆非缺。无物堪比伦，教我如何说。目前机，真实相。张都料轮材底轮材，李作头？磉底？磉。动静奚分两处看，太平基业初无象。迥出常情，与谁共赏。佳客欢呼自往来，瑞岩拍掌仙岩唱。潦倒庞公，精神迭宕。共住孤峰顶，霜牙咬菜根。一身尘不染，千古道长存。石竹闲眠鹿，岩松冷挂猿。我行荒草里，汝又入荒村。一二千硕谷，四五百箩粟。䆉稏熟天风，高低布云麓。辛勤收拾归来，碓捣明玑，钵盛香玉。无位真人手扪腹，口唱无生曲。花簇簇，听不足，欸乃一声山水绿。乳窦家私，寸无可取。分明彻骨贫，刚道薰天富。纲宗委地，力要匡扶。大厦倾颓，直须撑拄。不学老杨岐，破屋雪真珠，缩项暗嗟吁。不学大愚芝，脱粟淡黄齑，不吃从君去。千圣头边露一机，灵踪不在猿啼处。合水和泥，打成一片。脱却胚腪，重加煅炼。渗漏全无盖覆人，平地升高乘快便。若非众手出力扶持，心印蒙尘，光难发现。美则美矣，只如古人道，明堂瓦插檐。趁晴盖却屋，捉空种了麦。安身立命既无忧，只须体究庭前柏。坚守岁寒，青无变色。唤作西来直指宗，瞎。月下扣朱门，不会推敲句。满面是埃尘，低头陪笑语。不重己灵，诸圣不慕。拍盲入草寻人去，归来羞对白云，倦倚寒岩枯树。笑倒粼皴拄杖子，逢人但恁么举。凤辇升遐恰一周，思君心切泪交流。攀龙无路空摧哽，凝望苍梧几许愁。统御金轮四十春，笃行舜德与尧仁。莫言过去无踪踪，卢舍时时现本身。吴江风急浪翻空，声击枫林半夜钟。惊起客船尘梦破，踏翻大地去无踪。寒山抚掌，庞老槌胸。少室门庭空寂寂，凝寒古路绿苔封。史笔书云，绣闺添线。爱日舒长，丰年取验。衲僧不被四时迁，妙应圆机辘辘转。喝散岭上白云，掣断脚跟红线，阴极阳生总不知。曝背晴檐，手摘寒梅。一点两点三四点，拈花微笑今重见。如来禅，祖师意，落叶锦翻空，乱山云积翠。见得分明隔万层，道得完全失千里。非不非，是不是。达磨大师，无当门齿。铁团栾，无缝罅。上下三指，彼此七马。德山临济，眼见如盲，云门赵州，口说如哑。拄杖子，忍俊不禁，等闲捉败。休休，尽法恐无民，且放天寒赦。庾岭春归，溪梅早知。雪破寒英，一点半点，月横疏影，三枝两枝。未放高楼吹笛，且听茆舍吟诗。十分潇洒，一段清奇。将谓黄梅消息绝，暗香犹有好风吹。灵江月，中岩月。交影松萝，断猿啼切。声色纯真见一边，骑声盖色天然别。别别，明觉掀眉，长庚吐舌。迅瀑千寻，悬崖万仞。说法声高，验人机峻。要扶法眼门风，花衲元非古锦。堪笑高丽四九僧，面门搭了冬瓜印。乳窦谤沉无香，是可忍孰不可忍。图画天开，春风剪裁。烂银庭院，白玉楼台。将谓乳峰贫彻骨，敌君王富自何来。松顶雪簪花，山头云裹帽。呼唤贺元正，粲发溪声笑。一不成单，二无两个。漏泄元元化母机，春风未必能包裹。昨夜唧蟟吞跛鳖，天明屙出一团铁。平地翻身触险崖，擘破昆崙成八橛。捻土为香供养伊，细问因由不肯说。不肯说，太饶舌。莫管他人屋上霜，自家扫取门前雪。道教灰飞，佛灯花灿。大地欢悰，笙歌赏玩。拄杖子，按下云头，得失是非，浑然不管。一点光明耀十虚，古今阅几平人眼。因甚如此，司空见惯。未有清规，人能弘道。才涉典章，翻成机巧。华屋春风锦绣围，草庐不见人高卧。哑，刻粪为香，是谁之过。飘蓬四十馀年，梦绕晶然山路。才见广安军人，便忆破庵师祖。摵破碎沙盆，打动虾蟆鼓。惊落蛟龙虎兕威，知音不在频频举。光明幢，如来藏。八面玲珑，十方通畅。拭佛祖大病之疮疣，见鬼神幽愁之情状。抬你爷，抬你娘，抬上方丈，洞山宁免无根谤。瞿昙丑恶，临死犹多。足下轮辐显露，胸前卐字揩磨。抱桥澡洗，寄帽投河。举世无人援手得，竟随残梦入无何。庭院春深，和风翠阴。桃花簇锦，柳线摇金。无眼灵云徒说悟，一生埋没祖师心。焚香书写佛名经，窗外幽禽报喜声。次补数中添一位，大唐国里圣人生。凿透耳聋，板夹背伛。只要医行，不管人苦。拄杖子，不别时宜，强行直路。大地羊肠绕棘林。何处去。落赖门风，大家撑拄。量田底量田，种树底种树。带雨扶犁绿野耕，和云荷钁千峰去。有甚心情，管得南泉猫儿，赵州狗子，勘證平田婆，连累周家女。棘林中有通天路，饱饭狂歌，閒行几步，脚头山色无重数。金轮王宅，恶业无多。不知何事，生此妖魔。打与狗噇顽不杀，好将恶水劈头浇。布关雎化袭宫闱，万国人趋奉母仪。寿结蟠桃千载实，年年天仗宴瑶池。九曲黄河彻底清，六龙乾会圣人生。周行七步称尊处，山岳齐呼万岁声。共住不知名，千圣亦不识，无端平地生荆棘。兄呼弟应，与世同波，笑独醒人死汨罗。恁么也好，不恁么也好。手拍阑干唱竹枝，哩哩啰，天涯望远无人到。撮药场中验作家，一枝手髂两条蛇。刘寄奴草虽灵验，已是遭它毒口来。九曲明珠久蕴藏，走盘时见发寒光。当阳拈出还收拾，瞎眼波斯自著忙。鉴在机先，妙在转处。碧眼胡儿，全无肯路，行一步是一步。信脚错踏翻，大地无寸土。业风吹上乳窦山，来点一杯茶，徐徐向伊道，提鞋去。蒿篱关猛虎，笔管养苍龙。稳帖帖藏牙伏爪，黑漫漫怪雨颠风。临济小厮儿惊心欲折，丰干老冻脓睡思方浓。山濛濛，水溶溶。乾坤无碧落，收放绝行踪。幕挂春烟，簟铺秋水。高枕横眠，鼻雷聒耳。烁石流金总不知，何须殿阁薰风至。又谁管九十日种粟烧畬，说甚么十三番悟明自己。灼然是个无烦恼，阎家倒退三千里。其或未然，莫道瓮中常有米。三伏炎蒸，汗流如雨。一茎草上建琼楼，彻骨贫穷敌国富。三界炎炎如火聚，搅扰劳生困蒸煮。邪见稠林蔽祖庭，孰为临济阴凉树。拄杖子，回避无门，全身荷负。特立独行，危分险布。扫除枝叶不留踪，普覆大地人，彻骨清凉去。虽然如是，赵婆酤醋。寺踞千峰，十方同聚。家贼难防，令人惊怖。正法明王，怒发冲冠。作如是言休惊怖，侬家自有降魔杵。粉碎髑髅，裂开肠肚。热铁洋铜满满盛，鼻绳牵入泥犁去。佛子将谓出家行菩提路，谁知反不如狼虎，累及七代先灵，生身父母。号天血泪啼红雨，哑，怨恨凭谁诉。有一物，全机用。尘劳之俦，如来之种。轻若鸿毛轻，重若丘山重。乳峰信手拈来，点破劳生尘梦。刚被秋虫落叶知，清声戛玉寒，翠色黄金弄。虽然不直分文，掷地金声，令人惊悚。百戏场中赛锦标，蜜脾古马舞儿多。头筹暗被夺将去，行主喃喃强说呵。地上翻瓢，眉间挂剑。古道虽微，恶声难掩。穷则通，通则变。倒跨杨岐三脚驴，踏破山前祖父田园，一片两片，四五六七片。千丈悬崖弄险巇，草鞋修整已多时。秋风偿尽皮毛债，散步闲云快活戏。